Nota informativă

la proiectul de hotărîre a Guvernului

„Privind modul de utilizare a mijloacelor financiare pentru deservirea delegațiilor și persoanelor oficiale străine”

Elaborarea prezentului proiect rezultă din necesitatea actualizării normelor financiare prevăzute pentru primirea şi deservirea delegaţiilor şi persoanelor oficiale, suportate de către autorităţile/instituţiile finanţate din bugetul public naţional.

În pofida faptului, că ultima modificare a Hotărîrii Guvernului nr. 550 din 13 iunie 1997 „Privind cheltuirea mijloacelor pentru primirea şi deservirea delegaţiilor oficiale străine şi a anumitor persoane”, introdusă prin Hotărîrea Guvernului nr. 34 din 22 ianuarie 2014, a majorat unele norme de cheltuieli cu circa 20-40 la sută, se constată creşterea considerabilă a preţurilor la serviciile reglementate, fapt care implică necorespunderea limitelor admisibile de cheltuieli la realităţile existente.

În acest context, în scopul dezvoltării relaţiilor cu parteneri străini, precum şi formarea unei imagini pozitive ale Republicii Moldova pe palierul internaţional, se consideră necesară majorarea volumelor maxime de cheltuieli în acest scop.

Astfel, normele financiare au fost recalculate la indicele preţului de consum şi, pe unele poziţii ajustate la valoarea mărfurilor/serviciilor pe piaţa internă. Concomitent s-au făcut unele precizări în Notele la tabel, fiind specificate activităţile posibile de a fi susţinute din normele pentru unele categorii.

Proiectul regulamentului a fost completat cu unele noţiuni privind delegaţia oficială străină, conducătorul delegaţiei, la fel ca şi au fost revăzute categoriile de persoane din grupele I, II şi III.

Dat fiind multitudinea modificărilor operate, se propune aprobarea regulamentului în variantă nouă, cu abrogarea concomitentă a Hotărîrii de Guvern nr. 550 din 13 iunie 1997.